CELEX: 32019R1705
Language: lv
Date: 2019-10-10 00:00:00
Title: Komisijas Deleģētā Regula (ES) 2019/1705 (2019. gada 10. oktobris), ar ko attiecībā uz termiņiem, kādos Apvienotajai Karalistei būtu jāizpilda atbilstības nosacījumi Savienības finansējuma saņemšanai pēc Apvienotās Karalistes izstāšanās no Savienības, groza Padomes Regulu (ES, Euratom) 2019/1197

11.10.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 260/40
               
            
         KOMISIJAS DELEĢĒTĀ REGULA (ES) 2019/1705
         (2019. gada 10. oktobris),
         ar ko attiecībā uz termiņiem, kādos Apvienotajai Karalistei būtu jāizpilda atbilstības nosacījumi Savienības finansējuma saņemšanai pēc Apvienotās Karalistes izstāšanās no Savienības, groza Padomes Regulu (ES, Euratom) 2019/1197
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 2019. gada 9. jūlija Regulu (ES, Euratom) 2019/1197 par pasākumiem attiecībā uz Savienības vispārējā budžeta izpildi un finansēšanu 2019. gadā saistībā ar Apvienotās Karalistes izstāšanos no Savienības (1) un jo īpaši tās 2. panta 3. punktu, 3. panta 3. punktu un 8. pantu,
         tā kā:
         
                     (1)
                  
                  
                     Apvienotā Karaliste 2017. gada 29. martā uz Līguma par Eiropas Savienību (LES) 50. panta pamata iesniedza paziņojumu par nodomu no Savienības izstāties. No izstāšanās līguma spēkā stāšanās dienas vai – gadījumā, ja tāds netiks noslēgts, – pēc diviem gadiem no minētā paziņojuma Līgumi Apvienotajai Karalistei vairs nebūs piemērojami, ja vien Eiropadome, vienojoties ar Apvienoto Karalisti, vienprātīgi nenolems minēto periodu pagarināt.
                  
               
                     (2)
                  
                  
                     Regulā (ES, Euratom) 2019/1197 ir paredzēti nosacījumi, saskaņā ar kuriem Apvienotā Karaliste un personas un subjekti, kas veic uzņēmējdarbību Apvienotajā Karalistē, joprojām būtu atbilstīgi Savienības finansējuma saņemšanai par attiecināmajiem izdevumiem, kas radušies 2019. gadā, sākot no dienas, kad Līgumi vairs nav piemērojami Apvienotajai Karalistei un tās teritorijā, un ir noteikti termiņi, kādos Apvienotajai Karalistei būtu jāizpilda šādas turpmākas atbilstības nosacījumi, tajā skaitā maksājumu grafiks pēc 2019. gada augusta.
                  
               
                     (3)
                  
                  
                     Termiņi un maksājumu grafiks ir noteikti, ņemot vērā Apvienotās Karalistes iespēju 2019. gada 13. aprīlī izstāties no Savienības bez līguma.
                  
               
                     (4)
                  
                  
                     Eiropadome 2019. gada 11. aprīlī pieņēma Lēmumu (ES) 2019/584 (2), ar kuru līdz 2019. gada 31. oktobrim pagarināja LES 50. panta 3. punktā paredzēto termiņu, vienojoties ar Apvienoto Karalisti.
                  
               
                     (5)
                  
                  
                     Tāpēc ir lietderīgi pagarināt termiņus, līdz kuriem Apvienotajai Karalistei būtu jāizpilda Regulā (ES, Euratom) 2019/1197 paredzētie nosacījumi, un grozīt maksājumu grafiku, lai ņemtu vērā LES 50. panta 3. punktā paredzētā termiņa pagarinājumu līdz 2019. gada 31. oktobrim.
                  
               
                     (6)
                  
                  
                     Tāpēc būtu attiecīgi jāgroza Regula (ES, Euratom) 2019/1197.
                  
               
                     (7)
                  
                  
                     Jānorāda arī, ka Regulas (ES, Euratom) 2019/1197 3. panta 1. punkta a) apakšpunktā minētais nosacījums vairs nav piemērojams.
                  
               
                     (8)
                  
                  
                     Lai novērstu Savienības 2019. gada budžeta izpildes un finansēšanas nopietna traucējuma risku, jo īpaši Savienības izdevumu programmu un citu darbību saņēmējiem Apvienotās Karalistes izstāšanās no Savienības dienā, šī regula būtu jāpieņem saskaņā ar steidzamības procedūru, kas sīki izklāstīta Regulas (ES, Euratom) 2019/1197 8. pantā, un kā noteikts minētās regulas 2. panta 3. punktā un 3. panta 3. punktā, un tai būtu jāstājas spēkā steidzamības kārtā nākamajā dienā pēc tās publicēšanas Eiropas Savienības Oficiālajā Vēstnesī. Tā būtu jāpiemēro no nākamās dienas pēc tam, kad Līgumi vairs nav piemērojami Apvienotajai Karalistei un tās teritorijā, ja vien līdz minētajam datumam nav stājies spēkā izstāšanās līgums, kas noslēgts ar Apvienoto Karalisti,
                  
               IR PIEŅĒMUSI ŠO REGULU.
         
            1. pants
            Regulu (ES, Euratom) 2019/1197 groza šādi:
            
                        1)
                     
                     
                        regulas 2. panta 1. punkta a), b) un c) apakšpunktu aizstāj ar šādiem:
                        
                                    “a)
                                 
                                 
                                    Apvienotā Karaliste septiņu kalendāro dienu laikā pēc izstāšanās dienas ir rakstiski Komisijai apstiprinājusi, ka tā euro valūtā iemaksās summu, kas norādīta 2019. gada budžeta ieņēmumu daļas sadaļas “A. Ievads un Savienības vispārējā budžeta finansējums” 7. tabulas pozīcijā “Apvienotā Karaliste” un slejā “Kopējie pašu resursi”, kā izklāstīts 2018. gada 12. decembrī pieņemtajā Eiropas Savienības 2019. finanšu gada vispārējā budžetā (3), no tās atskaitot pašu resursu apjomu, ko Apvienotā Karaliste ir darījusi pieejamu attiecībā uz 2019. finanšu gadu pirms izstāšanās dienas saskaņā ar šajā regulā noteikto maksājumu grafiku;
                                 
                              
                                    b)
                                 
                                 
                                    Apvienotā Karaliste 20 kalendāro dienu laikā pēc izstāšanās dienas ir Komisijas noteiktajā kontā iemaksājusi pirmo maksājumu, kas atbilst šā punkta otrajā daļā minētajai iemaksai, kura reizināta ar skaitli, kas iegūts šādi: skaitot pilnu mēnešu skaitu starp izstāšanās dienu un 2019. gada beigām, no kura atņemts mēnešu skaits no pirmā maksājuma mēneša (neskaitot šo mēnesi) līdz 2019. gada beigām;
                                 
                              
                                    c)
                                 
                                 
                                    Apvienotā Karaliste septiņu kalendāro dienu laikā pēc izstāšanās dienas ir rakstiski Komisijai apstiprinājusi, ka tā turpinās ļaut veikt kontroli un revīziju par visu programmu un darbību periodu saskaņā ar piemērojamajiem noteikumiem; un”;
                                 
                              
                  
                        2)
                     
                     
                        regulas 3. panta 1. punkta b) apakšpunktu aizstāj ar šādu:
                        
                                    “b)
                                 
                                 
                                    Apvienotā Karaliste 30 kalendāro dienu laikā pēc izstāšanās dienas Komisijas noteiktajā kontā ir iemaksājusi atlikušos mēneša maksājumus, kas minēti 2. panta 1. punkta otrajā daļā; un”.
                                 
                              
                  
         
            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            To piemēro no nākamās dienas pēc tam, kad saskaņā ar LES 50. panta 3. punktu Līgumi vairs nav piemērojami Apvienotajai Karalistei un tās teritorijā.
            Tomēr šo regulu nepiemēro, ja līdz šā panta otrajā daļā minētajai dienai stājas spēkā izstāšanās līgums, kas ar Apvienoto Karalisti noslēgts saskaņā ar LES 50. panta 2. punktu.
            Šī regula uzliek saistības kopumā un ir tieši piemērojama visās dalībvalstīs.
         
         
            Briselē, 2019. gada 10. oktobrī
            
               
                  Komisijas vārdā –
               
               
                  Priekšsēdētājs
               
               Jean-Claude JUNCKER
            
         
         
            (1)  OV L 189, 15.7.2019., 1. lpp.
         
         
            (2)  Eiropadomes 2019. gada 11. aprīļa Lēmums (ES) 2019/584, kas pieņemts, vienojoties ar Apvienoto Karalisti, ar ko pagarina laikposmu saskaņā ar LES 50. panta 3. punktu (OV L 101, 11.4.2019., 1. lpp.).
         
            (3)  Eiropas Savienības 2019. finanšu gada vispārējā budžeta pieņemšana galīgajā variantā (ES, Euratom) 2019/333 (OV L 67, 7.3.2019., 1. lpp.).